יונתן דובי

יונתן דובי (נולד ב־1976) הוא פרופסור חבר במחלקה לכימיה באוניברסיטת בן-גוריון בנגב. נודע בציבור בעיקר בשל הרצאותיו ומאמריו שבהם נטען, בניגוד לקונצנזוס המדעי בנושא, שאין קשר ברור בין ההתחממות הגלובלית לבין הפעילות האנושית, ושהרעיון בדבר קשר כזה אינו מוכח מדעית. בנוסף, טוען דובי שההתחממות אינה מהווה משבר אקלים  משום שבעבר התרחשו התחממויות גלובליות דומות. דובי מביא כדוגמה את תקופת החום הימי ביניימית(אנגלית), שהתקיימה בצפון האוקיינוס האטלנטי בסביבות המאה העשירית וה-11 לספירה - זאת על אף שעל פי ההערכות המקובלות לא היה מדובר בהתחממות גלובלית. דובי טוען שדו"ח ה-IPCC האחרון מדגים שבמאה השנים האחרונות לא חלו שינויים גלובליים באירועי קיצון כגון שיטפונות, בצורות, או סופות, שכמות השריפות בעולם ירדה משמעותית ושכמות ההרוגים מאירועי קיצון מטאורולוגיים ירדה ב-98% במאה השנים האחרונות.

קורות חיים
נולד בבאר שבע לאריה ולנחמה ולו שלושה אחים. בצבא שירת בחטיבת גולני.

ב־2001 סיים תואר ראשון בפיזיקה בהצטיינות מאוניברסיטת בן-גוריון בנגב.
ב־2003 סיים תואר שני בפיזיקה בהצטיינות מאוניברסיטת בן-גוריון בנגב.
ב־2007 סיים דוקטורט בפיזיקה מאוניברסיטת בן-גוריון בנגב בהנחיית פרופסור יגאל מאיר ופרופסור ישי אבישי.
ב־2009 סיים פוסט דוקטורט באוניברסיטת קליפורניה בסן דייגו.
ב־2010 סיים פוסט דוקטורט במעבדה הלאומית לוס אלמוס.

דובי כתב את ההקדמה למהדורה העברית לספר "אפוקליפסה אף פעם – כיצד בהלת האקלים פוגעת בחברה" מאת מייקל שלנברגר.

בשנים 2007 ו־2008 זכה דובי בפרס קיטל.
בשנת 2017 זכה בפרס קריל על הצטיינות במחקר מדעי. נושא המחקר היה מעבר והמרת אנרגיה במערכות ננומטריות.

תחומי מחקר
תחומי המחקר העדכניים שלו כוללים דינמיקה קוונטית של מערכות פתוחות, פוטוקטליזה ננו־פלאזמונית, הולכה מגנטית בצמתים מולקולריים וחישוב קוונטי על רשתות הולכה.

חיים אישיים
דובי מתגורר בתל אביב, נשוי בשנית ולו ארבעה ילדים. הוא מוזיקאי חובב ומנגן בחליל ובסקסופון.

קישורים חיצוניים

 דף המרצה של פרופסור יונתן דובי באתר אוניברסיטת בן-גוריון בנגב
 דף הכותב של יונתן דובי באתר גלובס
 יונתן דובי באתר Green Logic
 הארץ, סיון קלינגבייל, יום בחיי יונתן דובי - פותר משוואות מתמטיות בשביל השקט הנפשי, 21 בפברואר 2019

הערות שוליים

סגל אוניברסיטת בן-גוריון בנגב: כימיה
מדענים ישראלים
בוגרי אוניברסיטת בן-גוריון בנגב
ישראלים שנולדו ב-1976